জোট-মহাজোটের বাইরে বেশ কয়েকটি রাজনৈতিক দল এখন সক্রিয় রয়েছে মাঠে। গণফোরামের ড. কামাল হোসেন ও বিকল্প ধারার বি. চৌধুরীর নেতৃত্বে এ দলগুলোর তৎপরতায় আগামী দিনের রাজনীতির নানা সমীকরণের বার্তা বহন করছে। রাজনীতিতে গুণগত পরিবর্তন আনতে তারা একটি অবাধ ও সুষ্ঠু নির্বাচন অনুষ্ঠানের দাবিতে মাঠে নেমেছেন। বিএনপির সাথে জোট গড়ে তুলে দাবি-দাওয়াকে শক্তিশালী করতে চান তারা। এক্ষেত্রে বিএনপির কাছে তাদের কিছু চাওয়া পাওয়াও রয়েছে। যুক্তফ্রন্টের সদস্যসচিব মাহমুদুর রহমান মান্নার সাম্প্রতিক একটি বক্তব্যে এর প্রমাণ মিলেছে। তিনি বলেছেন, ‘সর্বক্ষেত্রে গণতান্ত্রিক প্রক্রিয়া চালুর ধারা তৈরি করতে বিএনপিকে দুই বছর ক্ষমতা তাদের হাতে ছেড়ে দিতে হবে।’ বিএনপির সাথে এসব দলের ইতোমধ্যে রাজনৈতিক মিত্রতা গড়ে উঠেছে। সুষ্ঠু নির্বাচনের স্বার্থে জোটের বাইরে একটি বৃহত্তর ঐক্য গঠনেরও প্রচেষ্টা চালাচ্ছেন তারা। সে ক্ষেত্রে কিছু ছাড় দিতেও প্রস্তুত বিএনপি।